b'\n_START_ARTICLE_\nS/S Viri\n_START_PARAGRAPH_\nS/S Viri oli suomalainen sis\xc3\xa4vesih\xc3\xb6yrylaiva joka upposi aamuy\xc3\xb6ll\xc3\xa4 6. lokakuuta 1919 Lepp\xc3\xa4virralla kun Lepp\xc3\xa4virta I-laiva t\xc3\xb6rm\xc3\xa4si siihen. Onnettomuudessa kuoli viisi henkil\xc3\xb6\xc3\xa4._NEWLINE_Lepp\xc3\xa4virran osuusmeijerin omistama pieni h\xc3\xb6yryalus Viri oli tuomassa Lepp\xc3\xa4virralla pidetyill\xc3\xa4 suojeluskuntajuhlilla esiintynytt\xc3\xa4 Varkauden tehtaan soittokuntaa Varkauteen. Kello 3,25:n aikaan Y\xc3\xb6lintu-nimisess\xc3\xa4 salmessa laivaan t\xc3\xb6rm\xc3\xa4si Varkaudesta Kuopioon matkalla ollut Lepp\xc3\xa4virta I-laiva niin kovaa ett\xc3\xa4 Viri katkesi ja upposi nopeasti. Laivassa olleet 17 henkil\xc3\xb6\xc3\xa4 joutuivat veden varaan ja suurin osa heist\xc3\xa4 saatiin pelastettua kun Lepp\xc3\xa4virta I-laivalta laskettiin vesille pelastusvene ja heitettiin pelastusv\xc3\xb6it\xc3\xa4 veteen. Yritetty\xc3\xa4\xc3\xa4n turhaan etsi\xc3\xa4 kadoksiin j\xc3\xa4\xc3\xa4neit\xc3\xa4 viitt\xc3\xa4 henkil\xc3\xb6\xc3\xa4 Lepp\xc3\xa4virta I jatkoi matkaansa Lepp\xc3\xa4virroille jossa pelastuneet p\xc3\xa4\xc3\xa4siv\xc3\xa4t l\xc3\xa4\xc3\xa4k\xc3\xa4rin hoitoon. Yht\xc3\xa4 lukuun ottamatta pelastuneiden saamat vammat olivat lievi\xc3\xa4._NEWLINE_Alustavassa tutkimuksessa paljastui ett\xc3\xa4 Viri oli laivojen kohdatessa yritt\xc3\xa4nyt v\xc3\xa4ist\xc3\xa4\xc3\xa4 Lepp\xc3\xa4virta I-laivaaa s\xc3\xa4\xc3\xa4nt\xc3\xb6jen vastaisesti vasemmalta ja joutui sitten vastaantulleen laivan eteen tuhoisin seurauksin. Sukeltaja l\xc3\xb6ysi uponneesta hylyst\xc3\xa4 vain yhden hukkuneen ruumiin. L\xc3\xa4heisille rannoille ajautui laivan osia ja muun muassa matkustajien vaatteita.'